Петрякс  авылында үзенчәлекле һәйкәл ачылды (ФОТО)

	Петрякс  авылында  “Җирле инициативалар”  программасы кысаларында  быел  уникаль проект  тормышка  ашырылды. Башка  администрацияләр  халык, район һәм өлкә ярдәмендә юллар  төзесәләр,  клублар  һәм һәйкәлләр  ремонтласалар, суүткәргечләр  салсалар,  петрякслылар  комфортлы  ял  итү урыны булдырдылар.  	 Ул  авыл  уртасында  2800  квадрат  метр  мәйданда  урнашты.  Шунда  фонтан,  балалар мәйданчыгы  төзелде,  спорт белән  шөгыльләнер  өчен җиһазлар  куелды,  ял  итәргә эскәмияләр урнаштырылды, тирәсенә  яктырту  челтәре  сузылды. Ә парк  зонасын  бизәү буенча  иң  креатив  һәм  мөһим идеяне  авылның  легендар  ветераны  Нәим  ага  Абдуллин биргән. Олы буын вәкиле, бөек Ватан сугышы чорын узган аксакал тарихны барлау кирәклеген аеруча яхшы аңлый. Шуңа күрә ул  Ватаныбыз  өчен  дәһшәтле 1941-1945  елларда  илебезгә басып  кергән  дошманны  тар-мар  итүгә  зур  өлеш  керткән, тылда  ачлый-туклый  көн-төн хезмәт  иткән  хатын-кызларның тиңдәшсез  хезмәт  батырлыкларын  мәңгеләштерер  өчен,  паркта һәйкәл булдыру кирәклеген белдергән. Бу  идеяне  авыл  башлыгы, җирле  депутатлар  һәм  урындагы  учреждение  җитәкчеләре берсүзсез хуплап чыга һәм финанс мәсьәләсен хәл итәргә булыша. Шундый уникаль һәйкәл безнең  татар  авылларында гына  түгел,  гомумән,  өлкәдә юк.  Паркны  һәм  һәйкәлне  ачу тантанасы киләсе Җиңү көненә планлаштырыла.   
	Илнар САДЕКОВ	
Туган як

	№ --- | 10.11.2017	


